Quoniam per successiones temporum facta priorum facile vel labuntur a memoria vel in irritum revocantur nisi litteris mandata et testibus roborata consistant. Iccirco ego Hugo Burgundie dux tam presentibus quam futuris per presentis cartule conscriptionem notum facio quod Odo prior de Gilly in presentia mea conquestus est quod homines mei in villa que dicitur Villabichet que est sita in territorio Belnensi novas et iniustas inducerent consuetudines. Ego autem sciens conquestionem eius iustam esse pro remedio anime mee et parentum meorum concedente Alaydi uxore mea et Odone filio meo ecclesie Sancti Germani Parisiensis omnes in eadem villa consuetudines et gistas indulsi et a meis hominibus deinceps aliquid tale ibi fieri omnino prohibui. Eiusdem etiam ville donum ab antecessoribus meis ecclesie Sancti Germani collatum cum omnibus appendiciis suis terris videlicet cultis et incultis, vineis, silvis, pratis, aquis aquarumque discursibus et cum omnibus sibi adiacentiis cunctisque consuetudinibus cum bosco etiam usque ad viam que dicitur Salnericia ad proprios dumtaxat usus monachorum et incolarum in eadem potestate laudo et ratum habeo ea videlicet ratione ut sicut prelibatum est nec ego nec uxor mea nec aliquis successorum meorum vel omnium qui ad me sive ad ipsos pertinent ullam in ipsa villa gistam accipiant vel aliquam omnino consuetudinem habeant aut iusticiam. Et sciendum quod si clientes Argillei adversus aliquem de Villabichet querelam habuerit maiori eiusdem clamorem facient et sic per iusticiam prioris ad viam Salnericiam ad iusticiam venient. Sciendum quoque quod omne forefactum usque ad aquam ducis est et suorum et si homo in forefacto inventus fuerit capietur. Sin autem per clamorem maioris inde iusticiam accipient. Huius rei testes sunt : Girardus de Reum, Guillermus de Rebello, Odo de Lambre, Guido de Solio, Henricus frater eius, Hugo maior et Hugo filius eius, Petrus decanus Argillei, Robertus de Claudenai, Willermus Ligarz. Actum est hoc Belne anno ab Incarnatione Domini Mo Co LXXo.